  Анжелика Тихонова корреспондент Балезино ёросысь Ӟатчашур гуртын тодмо удмурт кырӟасьлы, УАССР-ысь сӥё-дано но калык артистлы Николай Вахрушевлы буре ваён пул усьтӥзы. Со сярысь «Удмурт Кенеш» огазеяськонлэн пресс-службаез ивортӥз. Сӥё-дано ужрадэ «Удмурт Кенешлэн» тӧроез Татьяна Ишматова, ёросысь кивалтӥсьёс, гуртоос, дышетскисьёс но журналистъёс пыриськизы. Люкаськемъёс Николай Вахрушев «Удмуртилэн уйпал уӵыез» вал шуыса пусйизы. Ачиз но со шуэ вылэм: «Удмурт кырӟанъёсты мон огшоры уг кырӟаськы. Кылъёс котьку сюлмы пушкысь пото». Николай Вахрушев артистъёс пӧлын баритон куараеныз висъяськылӥз. Вордскем шаерез, яратон сярысь кырӟанъёсты, романсъёсты, ариосты быдэсъяны яратылӥз. Репертуараз Герман Корепановлэн, Геннадий Корепанов-Камскийлэн, Николай Греховодовлэн, Геннадий Матвеевлэн, Евгения Копысовалэн, Юрий Болденковлэн гуръёссыя кырӟанъёс пыризы. Николай Вахрушев 1938-тӥ арын 17-тӥ толсуре Балезино ёросысь Ӟатчашур гуртын вордӥськиз. Пӧртэм аръёсы Удмурт радиолэн но телевиденилэн хоразы, «Удмуртия» кун телерадиокомпанилэн хораз но Удмурт кун филармониын, «Италмас» ансамбльын кырӟаз, Александр Невской черкын чирдӥз. Удмурт калык кырӟанъёсты но шаерысьтымы крезьгурчиослэсь кырӟанъёссэс огез устоез быдэсъясь вал. Улонысь 2000-тӥ арын 27-тӥ толшоре кошкиз Тодэ вайытом, та дырлы Константин Яковлевлы, Антонина Лисиналы, Геннадий Осиповлы, Василий Михайловлы, Алла Кузнецовалы но Маргарита Ивановалы буре ваён пулъёсты усьтӥзы ини. Соосты Удмуртилэн кунлыкезлы 100 ар тырмон улсын дасязы.  Тегъёс: Мерлык Балезино Удмуртия УдмуртКенеш буреваён  